હું મૂંઝાઉં અને કોઈ અઘરા વિષયને ત્રણ વાક્યમાં સમજવો હોય ત્યારે આ ડિક્શનરી ખોલું છું. એમાં ‘રિલિજિયન’ અર્થાત્ ધર્મ વિશે શું લખ્યું છે એ મારે જાણવું હતું. રિલિજિયન વિશે લખ્યું છે - રિલિજિયન ઇઝ એ ડૉટર ઑફ હોપ ઍન્ડ ઑલ્સો ફિયર. માનવી ધર્મ છે એટલે પાપ કરતાં ડરે છે. કોઈ મને પૂછે કે તમે ધર્મિષ્ઠ છો? ધર્મમાં માનો છો? એનો જવાબ તરત બેધડક આપું છું. હું ધર્મિષ્ઠ છું એટલું જ નહીં, ધર્મ પાળું છું. બ્રાહ્મણ છું એટલે જનોઈ પહેરું છું. સવારે ઊઠીને ગાયત્રીમંત્ર ભણું છું. હું મહારાજા સયાજીરાવ યુનિવર્સિટીનો પ્રથમ કૉમર્સ ગ્રૅજ્યુએટ ૧૯૫૨માં થયો ત્યારે મેં પ્રથમ વડોદરાનાં દરેક મંદિરના દેવતાને નમન કરેલું. ધર્મ જીવવા માટે છે, લાંબું જીવવા માટે છે. મને ૮૭ વર્ષ થયાં છે. મારે ૧૦૦ વર્ષ જીવવું છે. મારી પત્નીને વૈધવ્ય આપવું નથી. હું મારો ધર્મ પાળું છું એ માટે મોરારીબાપુ અને રાજર્ષિ મુનિને જવાબદાર ગણું છું. તેઓએ મને ધર્મિષ્ઠ બનાવ્યો છે, ર્દીઘાયુ બક્ષ્યું છે.